2 Camuel 1
Daudi owinyo pi to pa Caulo
1Ka Caulo doŋ oto, ma Daudi bene odwogo ki ka neko jo Amalek, Daudi odikke nino aryo i Jiklag. 2I nino me adekke laco mo obino kun oa ki i gony pa Caulo, ma boŋone oyec woko, wi ye bene ojuko ki ŋom, Ka obino bot Daudi, ci oryebbe piny, owore. 3Daudi openye ni, “Ia ki kwene?” Ogamo ni, “An abwot ki i gony pa jo Icrael.” 4Daudi dok openye ni, “Ci doŋ kunnu tye niŋniŋ? Titta.” Ogamo ni, “Dano guriŋo woko ki i waŋ mony, ci gineko lwak jo mapol, giradogi woko piny; Caulo ki wode Yonacan bene guto.” 5Daudi dok openyo awobi ma otitte lok-ki ni, “In kono iŋeyo niŋniŋ ni Caulo ki wode Yonacan bene guto woko?” 6-Awobi-nu ogamo ni, “Onoŋo atye kunnu i wi got Gilboa ci acob i kom Caulo ma ojeŋŋe ki toŋŋe, kun gadigadi lweny ki wegi aguragura bene gudiŋo kore. 7Ka obolo waŋe i ŋeye, onena, ci olwoŋa, An agamo ni, ‘An atye ene.’ 8Openya ni, ‘In aŋa?’ Agamo ni, ‘Anjo Amalek.’ 9Dok owacca ni, ‘cuŋ ka ŋeta, icuda woko, pien to doŋ waŋo koma, ento pud akwo.’ 10Ci acuŋ ka ŋete, acude woko, pien onoŋo doŋ aniaŋ ni pe doŋ twero bedo kwo ma doŋ opoto woko piny-nyi, Ci akwanyo lalukana ma onoŋo tye i wiye, ki ogul ma tye i ŋut ciŋe, doŋ akelogi boti, laditta, gin ene.”
11Daudi ocako mako boŋŋine kene, oyecogi woko pi cwercwiny ma omake, Jo ma gitye kwede bene gutimo kit meno. 12Gubedo ka kumo ki koko ki ri kec pi Caulo ki pi Yonacan, ki pi lwak pa Rwot ki pi jo me ot pa Icrael, gukok nio wa otyeno, pien gityekogi woko ki pala lucwan. 13Daudi dok owaco bot awobi ma otito lokke ni, “In mono ia ki kwene?” Ogamo ni, “An latin pa labedo mo ma jo Amalek.” 14Daudi owacce ni, “Piŋo pe koŋ ilworo tiŋo ciŋi pi neko dano ma Rwot owiro?” 15Daudi olwoŋo ŋat acel i kin awobe orobone, owacce ni, “Cit ipot i keme.” Ci oneko woko. 16Daudi owaco bot La-amalek ni, “Remoni aliine bedo i wii, pien dogi aye okelo lok i komi kun iwacci, ‘Aneko dano ma Rwot owiro-ni.’ ”
Daudi okoko Caulo ki Yonacan
17Daudi okoko Caulo ki wode Yonacan ki wer man me koko, 18-ci owacci, myero gipwony ki jo Juda. Lokke gicoyo i buk pa Jacar. Okoko ni,
19“Icrael do, deyoni gibalo woko i wi cere mutiŋŋe!
Twoni oteka gupoto wokokuman!
20Pe itit pire i Gat,
pe ituc pire i yo me Acikelon;
miyo anyira pa jo Piliciti gium kwede,
miyo anyira pa jo ma pe giŋeyo Lubaŋa giwakke.
21“Wun godi me Gilboa,
toyo pe obed i komwu,
kot pe doŋ myero ocwer i cerewu!
Pien kwot pa otekawa olannye kunnu,
kwot pa Caulo pe doŋ gijwayo ki moo.
22“Atum pa Yonacan pe yam dwogo paco
ma pe ooyo remo pa dano;
pala lucwan pa Caulo yam pe dwogo nono
ma pe onywanne ki moo kom oteka.
23“Caulo ki Yonacan luyomewiny dano, jo ma gimaro!
I kare me kwo ki i kare me to gin pe gupokke.
Gin ludwiro makato ocur, gubedo lutekkom makato labwor.
24“Wun anyira me Icrael, wukok Caulo,
ma yam rukowu ki boŋo makwar, ma dero ginarukawu ki jabu.
25“Twoni oteka gupoto woko kuman ki i dye mony!
“Yonacan gineko opoto piny i wi cere mutiŋŋe.
26Omera Yonacan, piny orem
kweda woko i komi do!
Mar meri i koma yam obedo me aura,
kato mar pa dako woko.
27“Twoni oteka guto woko kuman!
Jami lwenygi gitenyo woko ata.”
tpi_Latn luo_Latn luo_Latn luo_Latn kik_Latn quy_Latn tso_Latn hat_Latn tpi_Latn grn_Latn luo_Latn luo_Latn fur_Latn cym_Latn tpi_Latn quy_Latn hat_Latn mos_Latn quy_Latn kbp_Latn wol_Latn luo_Latn mri_Latn luo_Latn ewe_Latn wol_Latn hat_Latn luo_Latn luo_Latn szl_Latn twi_Latn mos_Latn kik_Latn knc_Latn